Hei, denne artikkelen er over ett år gammel og kan inneholde utdatert informasjon

Høsten 2013 innførte Nav i Drammen krav om at unge mellom 18 og 25 år som ikke fra før var i aktivitet og som søkte sosialhjelp, skulle møte klokka åtte neste morgen.

- Vi trykket opp en svær plakat som ungdommene møtte direkte i døra. Det fikk den umiddelbare konsekvensen at vi klarte å skille ut dem som hadde behov fra dem som ikke hadde. Det var flere som valgte å ikke søke, sier Nav-sjef Steinar Hansen i Drammen til Dagens Næringsliv.

Dette førte til at Drammen kommune sparte 17 millioner kroner på et år.

Ifølge Dagens næringsliv gikk antall unge som fikk utbetalt sosialhjelp ned fra 180 personer i snitt i måneden før det ble innført aktivitetskrav, til 105 i tida etter.

Utgiftene til sosialhjelp ble redusert fra 104 millioner i 2013 til 87 millioner i 2014.

Hansen mener at aktivitetskravet er den viktigste forklaringen på nedgangen.

Det er i dag opp til den enkelte kommune eller Nav-kontor om de vil praktisere aktivitetskrav.

